CELEX: 32017R0067
Language: et
Date: 2016-11-04 00:00:00
Title: Komisjoni delegeeritud määrus (EL) 2017/67, 4. november 2016, millega muudetakse Euroopa Parlamendi ja nõukogu määruse (EL) nr 652/2014 (millega nähakse ette sätted toiduahela, loomade tervise ja heaolu ning taimetervise ja taimse paljundusmaterjaliga seotud kulude haldamise kohta) II lisa, täiendades selle lisa loomataudide ja zoonooside loetelu

13.1.2017   
            
            
               ET
            
            
               Euroopa Liidu Teataja
            
            
               L 9/2
            
         KOMISJONI DELEGEERITUD MÄÄRUS (EL) 2017/67,
   4. november 2016,
   millega muudetakse Euroopa Parlamendi ja nõukogu määruse (EL) nr 652/2014 (millega nähakse ette sätted toiduahela, loomade tervise ja heaolu ning taimetervise ja taimse paljundusmaterjaliga seotud kulude haldamise kohta) II lisa, täiendades selle lisa loomataudide ja zoonooside loetelu
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. mai 2014. aasta määrust (EL) nr 652/2014, millega nähakse ette sätted toiduahela, loomade tervise ja heaolu ning taimetervise ja taimse paljundusmaterjaliga seotud kulude haldamise kohta ning muudetakse nõukogu direktiive 98/56/EÜ, 2000/29/EÜ ja 2008/90/EÜ, Euroopa Parlamendi ja nõukogu määruseid (EÜ) nr 178/2002, (EÜ) nr 882/2004 ja (EÜ) nr 396/2005, Euroopa Parlamendi ja nõukogu direktiivi 2009/128/EÜ ja Euroopa Parlamendi ja nõukogu määrust (EÜ) nr 1107/2009 ning tunnistatakse kehtetuks nõukogu otsused 66/399/EMÜ, 76/894/EMÜ ja 2009/470/EÜ, (1) eriti selle artikli 10 lõiget 2,
   ning arvestades järgmist:
   
               (1)
            
            
               Määruse (EL) nr 652/2014 artikli 10 lõike 2 punktides a ja c osutatud eritingimused, mida tuleb arvesse võtta, on täidetud lammaste ja kitsede katku [Termin on muutunud. Uus termin on „väikemäletsejaliste katk“] (mille Maailma Loomatervise Organisatsioon (OIE) on kandnud loetelusse nimetusega „peste des petits ruminants“), lammaste rõugete, kitsede rõugete ja nodulaarse dermatiidi puhul, mis on kõik loetletud üksnes kõnealuse määruse I lisas taudidena, mille puhul erakorralised meetmed on kõnealuse määruse artikli 6 alusel rahastamiskõlblikud.
            
         
               (2)
            
            
               Väikemäletsejaliste katk on äärmiselt nakkav viirushaigus, mis on endeemiline Ida-Aafrika, Araabia poolsaare ja Lähis-Ida riikides ning Indias. See taud on Aafrikas ja Aasias ulatuslikult levinud ning alates 2014. aastast on teatatud selle esinemisest Türgis ja Põhja-Aafrika riikides.
            
         
               (3)
            
            
               Väikemäletsejaliste katk levib otsese kontakti kaudu ning taudi levik taudivabadesse piirkondadesse toimub peamiselt nakatunud loomade transpordi kaudu. Kuigi kitsi peetakse taudile vastuvõtlikumateks kui lambaid, võib viimaste nakatumine jääda märkamata.
            
         
               (4)
            
            
               Lammaste rõuged ja kitsede rõuged on rasked ja väga nakkavad perekonna Capripoxvirus viiruste põhjustatud lammaste ja kitsede taudid, millel on oluline mõju lamba- ja kitsekasvatuse kasumlikkusele ning mis häirivad liidusisest kaubandust ja eksporti kolmandatesse riikidesse.
            
         
               (5)
            
            
               Lammaste rõuged ja kitsede rõuged on endeemilised Põhja-Aafrika, Lähis-Ida ja Aasia riikides, kuid piirneva kolmanda riigi kaudu on need korduvalt levinud ka Kreeka ja Bulgaaria territooriumile.
            
         
               (6)
            
            
               Nodulaarne dermatiit on väga nakkav veiste viirushaigus, mis võib levida siirutajaks olevate putukate kaudu ning mis võib oluliselt mõjutada karjakasvatuse kasumlikkust, sest häirib liidusisest kaubandust ja eksporti kolmandatesse riikidesse. See taud on endeemiline enamikus Aafrika riikides ja aastatel 2012–2013 levis see Lähis-Idasse ja Türki. Alates 2015. aasta augustist on Kreekas olnud mitu puhangut ning 2016. aasta märtsis levis taud Bulgaariasse ning seejärel mitmesse teise Lääne-Balkani riiki.
            
         
               (7)
            
            
               Lammaste rõugete, kitsede rõugete ja nodulaarse dermatiidiga seoses muutub epidemioloogiline olukord kiiresti, taudid levivad ka liidu territooriumil ja sellel on märkimisväärne negatiivne mõju loomakasvatusele ja kariloomakaubandusele.
            
         
               (8)
            
            
               Lisaks on komisjon palunud Euroopa Toiduohutusametil (EFSA) esitada teaduslikud arvamused seoses liidu rakendatavate seiremeetmetega väikemäletsejaliste katku, (2) lammaste rõugete, kitsede rõugete (3) ning nodulaarse dermatiidi (4) varajaseks avastamiseks, et võtta asjakohaseid meetmeid taudide leviku vältimiseks ning nende kiireks likvideerimiseks.
            
         
               (9)
            
            
               Seega on eespool nimetatud taudide varajase avastamise eesmärgil asjakohaste ühe- või mitmeaastaste seireprogrammide rakendamiseks vaja määruse (EL) nr 652/2014 II lisa loomataudide ja zoonooside loetellu lisada väikemäletsejaliste katk, lammaste rõuged, kitsede rõuged ja nodulaarne dermatiit. Määruse (EL) nr 652/2014 artikli 10 lõikega 2 on komisjonile antud õigus võtta vastu delegeeritud õigusakte, et täiendada kõnealuse määruse II lisas sätestatud loomataudide ja zoonooside loetelu. Komisjon võib täiendada määruse (EL) nr 652/2014 II lisas sätestatud loetelu üksnes kõnealuse lisa muutmise kaudu.
            
         
               (10)
            
            
               Määruse (EL) nr 652/2014 II lisa tuleks seetõttu vastavalt muuta,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 652/2014 II lisasse lisatakse järgmised loomataudid: väikemäletsejaliste katk, lammaste rõuged, kitsede rõuged ja nodulaarne dermatiit.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 4. november 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 189, 27.6.2014, lk 1.
   
      (2)  EFSA AHAW Panel (EFSA Panel on Animal Health and Welfare), 2015. Scientific Opinion on peste des petits ruminants („Teaduslik arvamus väikemäletsejaliste katku kohta“), EFSA Journal 2015;13 (1):3985.
   
      (3)  EFSA AHAW Panel (EFSA Panel on Animal Health and Welfare), 2014. Scientific Opinion on sheep and goat pox („Teaduslik arvamus lammaste ja kitsede rõugete kohta“), EFSA Journal 2014;12(11):3885.
   
      (4)  EFSA AHAW Panel (EFSA Panel on Animal Health and Welfare), 2016. Urgent advice on lumpy skin disease („Erakorralised soovitused seoses nodulaarse dermatiidiga“). EFSA Journal 2016;14(8):4573.